Document ID: 32013D0285

SKLEP SVETA
z dne 10. junija 2013
o oblikovanju stališča Evropske unije v Svetu za TRIPS Svetovne trgovinske organizacije v zvezi z zahtevo za podaljšanje prehodnega obdobja v skladu z odstavkom 1 člena 66 Sporazuma TRIPS za najmanj razvite države članice
(2013/285/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 207(4) ter člena 218(9) Pogodbe,
ob upoštevanju predloga Evropske komisije,
ob upoštevanju naslednjega:
(1)
Haiti je 5. novembra 2012 v imenu skupine najmanj razvitih držav članic uradno zahteval podaljšanje prehodnega obdobja za izvajanje Sporazuma o trgovinskih vidikih pravic intelektualne lastnine (v nadaljnjem besedilu: Sporazum TRIPS) Svetovne trgovinske organizacije (v nadaljnjem besedilu: STO) v skladu odstavkom 1 člena 66 navedenega sporazuma.
(2)
Trenutno veljavno prehodno obdobje, kot je bilo dogovorjeno s sklepom Sveta za TRIPS z dne 29. novembra 2005, poteče 1. julija 2013.
(3)
V odstavku 1 člena 66 Sporazuma TRIPS je določeno, da Svet za TRIPS „na podlagi ustrezno obrazložene zahteve najmanj razvite države članice dovoli podaljšanje tega obdobja“.
(4)
Uporaba in zaščita intelektualne lastnine sta ključni dejavnik za spodbujanje družbenoekonomske rasti, kot so potrdili ministri na regionalnem pripravljalnem srečanju za Afriko v Dar es Salaamu marca 2013, in sicer pred letnim ministrskim pregledom Ekonomsko-socialnega odbora Združenih narodov, na katerem so pozvali k podvojitvi naporov za razvoj pravnega in političnega okvira npr. na področju intelektualne lastnine.
(5)
Najmanj razvite države članice so pri izvajanju Sporazuma TRIPS napredovale z različno hitrostjo in v različni meri.
(6)
Tehnična in finančna pomoč ter njena učinkovitost in ustrezna usklajenost igrajo pomembno vlogo pri izvajanju Sporazuma TRIPS.
(7)
Številne najmanj razvite države članice so že pomembno napredovale na področju intelektualne lastnine, vendar ostaja dejstvo, da imajo najmanj razvite države članice posebne potrebe in zahteve ter se še naprej soočajo z gospodarskimi, finančnimi in upravnimi omejitvami, zaradi česar potrebujejo prožnost in dodaten čas za izvajanje Sporazuma TRIPS.
(8)
Zato je treba podaljšati prehodno obdobje za izvajanje Sporazuma TRIPS za najmanj razvite države članice -
SPREJEL NASLEDNJI SKLEP:
Člen 1
1. Stališče, ki ga mora sprejeti Evropska unija v Svetu za TRIPS Svetovne trgovinske organizacije v zvezi z zahtevo za podaljšanje prehodnega obdobja v skladu z odstavkom 1 člena 66 Sporazuma TRIPS za najmanj razvite države članice, je, da bi morale biti najmanj razvite države članice izvzete iz uporabe določb Sporazuma TRIPS, z izjemo členov 3, 4 in 5, in sicer za obdobje, glede katerega se bodo soglasno dogovorile članice STO, oziroma do datuma, ko prenehajo biti najmanj razvita država članica, pri čemer velja zgodnejši datum.
2. V navedenem obdobju podaljšanja najmanj razvite države članice ne smejo zmanjšati obstoječe ravni zaščite intelektualne lastnine pod standarde, določene s Sporazumom TRIPS. Ta sklep ne posega v sklep Sveta za TRIPS z dne 27. junija 2002 o „Podaljšanju prehodnega obdobja v skladu s členom 66(1) Sporazuma TRIPS za najmanj razvite države članice glede določenih obveznosti v zvezi s farmacevtskimi izdelki“.
3. Poleg tega je v navedenem obdobju podaljšanja treba ustrezno upoštevati analize o različnem napredku pri izvajanju Sporazuma TRIPS ter potrebe, ugotovljene v posameznih najmanj razvitih državah, ter kako se lahko tehnična pomoč in programi za krepitev zmogljivosti še bolj učinkovito usklajujejo, uporabljajo in ocenjujejo, z glavnim poudarkom na področjih, ki imajo najbolj neposredne koristi za postopni proces integracije.
Člen 2
Ta sklep začne veljati na dan sprejetja.
V Bruslju, 10. junija 2013

Labels: 19
5
7
3
13